text: Децата от приемни семейства в Добрич и техните родители днес ще се забавляват заедно на Коледно тържество. Поканата за празника идва от общината и представителството на Националната асоциация по приемна грижа в региона, съобщават от кметската управа.
  В Добричка област 37 деца са намерили своя втори дом при приемни родители, а 52 семейства са утвърдени да полагат грижи. Община Добрич е партньор в проекта "Приеми ме" с финансовата подкрепа на оперативната програма "Развитие на човешките ресурси".
  На тържеството в навечерието на най-светлия християнски празник, който традиционно се отбелязва в семейна среда, децата и техните приемни родители ще получат подкрепа от общината, отбелязват от кметската управа.